
2013 m. lapkričio 6 d. įvyko Seimo Peticijų komisijos posėdis, kuriame buvo nagrinėjami šie klausimai:
1) Aleksandro Jegorovo peticijos „Dėl teisės aktų, reglamentuojančių vienkartinių išmokų bei pensijų mokėjimą nukentėjusiems asmenims, kurie dalyvavo, likviduojant ČAE avarijos padarinius, priėmimo“ nagrinėjimas iš esmės.
2) Dėl Romualdo Povilaičio ir kitų pareiškėjų kreipimosi „Dėl Lietuvos Respublikos ligos ir motinystės socialinio draudimo įstatymo 14 straipsnio pakeitimo“.
3) Dėl Andriaus Drungilo kreipimosi „Dėl Lietuvos Respublikos bausmių vykdymo kodekso 157 straipsnio pakeitimo“.
4) Dėl Kęstučio Vilkausko kreipimosi „Dėl Lietuvos Respublikos bausmių vykdymo kodekso 73, 74, 79, 80, 85, 91, 94, 152 straipsnių pakeitimo“.

	Pirmuoju klausimu buvo priimtas sprendimas atmesti Aleksandro Jegorovo peticijoje „Dėl teisės aktų, reglamentuojančių vienkartinių išmokų bei pensijų mokėjimą nukentėjusiems asmenims, kurie dalyvavo, likviduojant ČAE avarijos padarinius, priėmimo“ pateiktą pasiūlymą papildyti Lietuvos Respublikos valstybinių pensijų įstatymą nuostata, jog valstybinę pensiją turėtų teisę gauti ir nukentėję asmenys, dalyvavę likviduojant Černobylio atominės elektrinės avarijos padarinius, tačiau neturintys Lietuvos Respublikos pilietybės. 
Komisija priėmė sprendimą atmesti peticijoje pateiktą pasiūlymą, atsižvelgusi į Lietuvos Respublikos socialinės apsaugos ir darbo ministerijos pateiktą nuomonę, taip pat dėl šių motyvų:
1) valstybinių pensijų prigimtis yra kitokio pobūdžio, negu socialinio draudimo ar socialinių (šalpos) pensijų, kurios pagrįstos socialinio draudimo bei socialinės paramos principais. Nukentėjusiųjų asmenų valstybinės pensijos iš esmės yra valstybės kompensacija savo piliečiams, nukentėjusiems nuo 1939-1990 metų okupacijų;
2) Lietuvos Respublikos Konstitucinis Teismas 2000 m. vasario 10 d. nutarime yra konstatavęs, kad nukentėjusiųjų asmenų valstybinių pensijų skyrimo pagrindai, jų dydžiai, skyrimo bei mokėjimo sąlygos turi būti nustatytos įstatyme. Taip pat Konstitucinis Teismas yra pažymėjęs, kad įstatymų leidėjo diskrecija, nustatant valstybinių pensijų skyrimą, yra platesnė, nei reglamentuojant kitas pensijas (senatvės ar nedarbingumo). Valstybinės pensijos skyrimo sąlygos gali būti labai įvairios ir priklausyti nuo tam tikrų ypatumų (ekonominių valstybės išgalių, valstybės nuostatų ir kt.). Nukentėjusiųjų asmenų valstybinių pensijų skyrimą reglamentuoja Lietuvos Respublikos valstybinių pensijų įstatymas (toliau – Pensijų įstatymas), kuriame nustatyta, kad šios pensijos skiriamos tik Lietuvos Respublikos piliečiams. Ši nuostata minėtame įstatyme įteisinta nuo 1995 m sausio 1 d., t. y. nuo jo įsigaliojimo datos, ir ši sąlyga niekada nebuvo panaikinta. Be to, šis reikalavimas yra taikomas ir kitiems valstybinių pensijų (Lietuvos Respublikos pirmojo ir antrojo laipsnio, pareigūnų ir karių, teisėjų valstybinių pensijų) gavėjams;
3) Černobylio atominės elektrinės avarijos padarinių likvidavimo dalyviams (toliau –dalyviai) nukentėjusiųjų asmenų valstybinės pensijos skiriamos, kai jie Valstybinio socialinio draudimo fondo valdybos teritoriniam skyriui pateikia Lietuvos gyventojų genocido ir rezistencijos tyrimo centro pagal Lietuvos Respublikos asmenų, nukentėjusių nuo 1939-1990 metų okupacijų, teisinio statuso įstatymo 7 straipsnio 1 dalies 8 punkto j papunktį išduotą nuo 1939-1990 metų okupacijų nukentėjusio asmens teisinio statuso pažymėjimą, Tačiau, vadovaujantis minėto įstatymo nuostatomis, nuo okupacijų nukentėjusio asmens teisinis statusas pripažįstamas tik Lietuvos Respublikos piliečiams. Taigi net ir tuo atveju, jeigu būtų Pensijų įstatyme atsisakyta reikalavimo skirti nukentėjusiųjų asmenų valstybines pensijas tik Lietuvos Respublikos piliečiams, pareiškėjui nebūtų teisinės galimybės skirti nukentėjusių asmenų valstybinę pensiją, nes jis negalėtų pateikti nukentėjusio nuo 1939-1990 metų okupacijų teisinio statuso pažymėjimo;
4) Konstitucinis Teismas, aiškindamas konstitucinį Lietuvos Respublikos pilietybės institutą, yra konstatavęs, kad pilietybė yra nuolatinis, nepertraukiamas asmens ir valstybės teisinis ryšys, kuris išlieka, kad ir kur pilietis būtų: ar valstybėje, kurios pilietis jis yra, ar už jos ribų – jo teisinis ryšys su valstybe, kurios pilietis jis yra, nenutrūksta, būtent tai leidžia atskirti šį ypatingą ryšį nuo teisinio ryšio, susidarančio tarp valstybės ir joje nuolat (ar laikinai) gyvenančio užsieniečio, kai toks asmuo išvyksta, jo teisinis ryšys su valstybe nutrūksta.
Antruoju klausimu buvo priimtas sprendimas Romualdo Povilaičio kreipimąsi Dėl Lietuvos Respublikos ligos ir motinystės socialinio draudimo įstatymo 14 straipsnio pakeitimo“ pripažinti peticija ir priimti ją nagrinėti.
Peticijoje pateiktas pasiūlymas skubiai priimti įstatymą, atkuriantį Lietuvos Respublikos Ligos ir motinystės socialinio draudimo įstatymo, priimto 2000 m. gruodžio 21 d. Nr. IX-110, 14 straipsnį tokią redakciją, kokia ji buvo iki 2009 metų balandžio 28 dienos“. 
Trečiuoju klausimu buvo priimtas sprendimas Andriaus Drungilo kreipimosi „Dėl Lietuvos Respublikos bausmių vykdymo kodekso 157 straipsnio pakeitimo“ nenagrinėti Peticijų įstatymo nustatyta tvarka, nes kreipimasis neatitinka minėto įstatymo nustatytų reikalavimų.
Komisija, vadovaudamasi Peticijų įstatymo 2 straipsnio 4 dalimi, nusprendė, kad pareiškėjo kreipimesi pateiktas siūlymas „pataisyti Lietuvos Respublikos bausmių vykdymo kodekso 157 straipsnio „Lygtinis paleidimas iš pataisos įstaigų“ 1-ąją dalį ir 2-ąją dalį, pakeičiant „Gali būti lygtinai paleisti...“ į „Turi būti lygtinai paleisti...“, o 3-oje dalyje, sakinyje „iki jų galimo lygtinio paleidimo...“, išbraukiant žodį „galimo“ ir palikti „iki jų lygtinio paleidimo“, nesvarstytinas Peticijų įstatymo nustatyta tvarka, nes pasiūlymas gali prieštarauti Lietuvos Respublikos Konstitucijai, kadangi „teisėjas ir teismai, vykdydami teisingumą, yra nepriklausomi“. Norint įvykdyti šį pareiškėjo siūlymą, reikėtų keisti Konstituciją, tačiau sumanymą keisti ar papildyti ją turi teisę pateikti Seimui ne mažesnė kaip ¼ visų Seimo narių grupė arba ne mažiau kaip 300 tūkstančių rinkėjų. Peticijų komisija tokios teisės neturi.
Ketvirtuoju klausimu buvo nuspręsta Kęstučio Vilkausko kreipimąsi „Dėl Lietuvos Respublikos bausmių vykdymo kodekso 73, 74, 79, 80, 85, 91, 94, 152 straipsnių pakeitimo“ pripažinti peticija ir priimti ją nagrinėti.
Peticijoje pateiktas pasiūlymas ilgalaikius ir trumpalaikius pasimatymus pakeisti pokalbiais internetu, naudojantis programomis „SKYPE“, „MSN“ arba „ICO“.

